靈祐觀
作者：陳舜俞
朝代：宋

paragraphs: 緬彼幽虛天，曾是衆仙囿。
宮祠宅來儀，紺瓦覆蒼甃。
窗扉秘環佩，几席被文繡。
傳聞祀禱神，祠宮燦如晝。
樵蘇避山村，草木長疏秀。
祥符聖天子，慕道比軒后。
縣官典修完，錫名揭靈祐。
星璫捧金龍，沉以玉簡副。
邇來三十年，寂寞事非舊。
黄冠守蕭堂，香火雜薪槱。
神州祠太乙，司農治華構。
休祥祚邦國，巖穴甘僻陋。
游人獨何求，豐碑讀古籀。